**În așteptarea luminii...**

*Intel1anima*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plâng cerurile cu fața-n palme,

zările tremură,

își contrag limitele:

se-ntunecă!

În așteptarea luminii,

Doamne,

răsuflă greu iubirea.

Povara doboară umerii ei fragili.

În absența luminii,

tropăie viruși liberi pe străzi,

bat pasul cazon pe asfaltul mâncat de rugină.

Îngeri bolnavi scapă printre degete rugăciunile

care se preling în noroi.

Și tropăie, tropăie virușii liberi, cu pletele-n vânt,

călcând în picioare

prea slabele rugăciuni

încredințate ultimilor îngeri bolnavi.

Iar cerul, cu fața-n palme, plânge...